Paîs Basc: la ilegalizazion di Batasuna denant de Cort Europeane pai Dirits Umans
La gnove e zirade bielzà di cualchi zornade, ma ai 13 di Dicembar e je rivade la conferme uficiâl. Cun di fat, ta chê zornade, la Cort Europeane pai Dirits Umans e à informât il Guvier spagnûl di vê fat bon il ricors presentât dal partît de çampe indipendentiste basche, Batasuna, cuintri de sô ilegalizazion. Il moviment nazionalitari basc al veve domandât ae Cort di esprimisi su la violazion dal dirit ae libertât di espression (art. 10), di associazion (art. 11) e di presentâ ricors (art. 13), ricognossûts de Convenzion europeane sui dirits umans. Il tribunâl european al à fat buinis lis primis dôs domandis, ma e à decidût di no esaminâ l’ultin pont, ven a dî chel sul dinei a ricori cuintri de ilegalizazion che al sarès stât metût in at des autoritâts judiziariis spagnolis. Adun cun chel di Batasuna, la Cort Europeane e à fat bogns ancje i ricors di dôs listis e di trê candidâts bascs che ur jere stât impedît di presentâsi intes elezions dal 2003 e dal 2004. Cumò, par che il tribunâl di Strasburc si esprimi, si varà di spietâ cualchi mês. Dut câs, za il fat che a sedin stâts acetâts chescj ricors al met sot acuse lis autoritâts spagnolis par vê metût fûr leç Batasuna e altris sogjets politics bascs. Baste pensâ che la Cort Europeane e acete a pene l’un e mieç par cent des domandis che i vegnin presentadis.
[Font: Galiza Hoxe, 10/12/2007; Gara, 13/12/2007]
fur_Latn fur_Latn glg_Latn